# 

# **ΕΛΛΗΝΙΚΗ ΔΗΜΟΚΡΑΤΙΑ**

# **ΝΟΜΟΣ ΒΟΙΩΤΙΑΣ**

**ΔΗΜΟΣ ΛΕΒΑΔΕΩΝ**

**Λιβαδειά 13 /2/2025**

**ΑΠΟΣΠΑΣΜΑ**

Από το πρακτικό της αριθμ.2025- 5ης (ΜΕΙΚΤΗΣ) ΤΑΚΤΙΚΗΣ Συνεδρίασης–

του Δημοτικού Συμβουλίου Λεβαδέων

**Αριθμός απόφασης 22**

**ΘΕΜΑ :** **Έκδοση ψηφίσματος σχετικά με την εγκατάσταση και λειτουργία Αιολικών Πάρκων στην ευρύτερη περιοχή του Δήμου μας**

Στη Λιβαδειά σήμερα την 10η Φεβρουαρίου 2025, ημέρα Δευτέρα και ώρα 19:00 , συνήλθε σε  **ΜΕΙΚΤΗ τακτική** συνεδρίαση το Δημοτικό Συμβούλιο του Δήμου, μετά από την 2366/6-2-2025   έγγραφη πρόσκληση της Προέδρου του Δημοτικού Συμβούλου κας.Χέβα Αθανασίας (Νάνσυ), η οποία επιδόθηκε σε κάθε Σύμβουλο και στον κ. Δήμαρχο, σύμφωνα με τις διατάξεις του άρθρου 74 του Ν.4555/2019 << Μεταρρύθμιση του θεσμικού πλαισίου της Τοπικής Αυτοδιοίκησης - Εμβάθυνση της Δημοκρατίας - Ενίσχυση της Συμμετοχής – Βελτίωση της οικονομικής και αναπτυξιακής λειτουργίας των Ο.Τ.Α. [Πρόγραμμα «ΚΛΕΙΣΘΕΝΗΣ Ι»] - >> (αντικατάσταση του άρθρου  67 του Ν.3852/2010) και του άρθρου 6 του Ν. 5056/ 2023 «Αναμόρφωση του συστήματος διακυβέρνησης ΟΤΑ α΄και β¨βαθμού, …..και λοιπές διατάξεις του Υπουργείου Εσωτερικών» καθώς και αυτές της εγκ. 98/2024 του ΥΠ.ΕΣ (9ΝΚ846ΜΤΛ6-Π6Λ) Μέρος 2.

Η Πρόεδρος του Δημοτικού Συμβουλίου κήρυξε την έναρξη της συνεδρίασης και διαπιστώθηκε ότι υπάρχει νόμιμη απαρτία, επειδή σε σύνολο 25 συμβούλων ήταν παρόντες οι παρακάτω αναφερόμενοι 19 δημοτικοί σύμβουλοι :

**ΠΑΡΟΝΤΕΣ ΑΠΟΝΤΕΣ**

|  |  |  |  |
| --- | --- | --- | --- |
|  | ΑΓΝΙΑΔΗΣ ΠΑΝΑΓΙΩΤΗΣ ( ΝΟΤΗΣ ) | 1 | ΚΑΤΗΣ ΧΑΡΑΛΑΜΠΟΣ |
|  | ΓΚΩΝΙΑΣ ΚΩΝ/ΝΟΣ | 2 | ΠΛΙΑΚΟΣΤΑΜΟΣ ΚΩΝ/ΝΟΣ |
|  | ΙΩΑΝΝΙΔΗΣ ΒΑΣΙΛΕΙΟΣ | 3 | ΤΖΑΘΑΣ ΓΕΩΡΓΙΟΣ |
|  | ΚΑΛΛΙΑΝΤΑΣΗΣ ΧΡΗΣΤΟΣ | 4. | ΤΑΓΚΑΛΕΓΚΑΣ ΙΩΑΝΝΗΣ |
|  | ΚΑΦΡΙΤΣΑΣ ΔΗΜΗΤΡΙΟΣ | 5 | ΜΗΤΑΣ ΑΛΕΞΑΝΔΡΟΣ |
|  | ΛΙΑΝΟΣ ΓΕΩΡΓΙΟΣ | 6 | ΚΟΤΡΟΓΙΑΝΝΟΣ ΓΕΩΡΓΙΟΣ |
|  | ΠΑΠΑΒΑΣΙΛΕΙΟΥ ΑΙΚΑΤΕΡΙΝΗ |  |  |
|  | ΠΟΛΥΤΑΡΧΟΥ ΛΟΥΚΑΣ |  | Οι οποίοι δεν παραβρέθηκαν |
|  | ΤΟΛΙΑΣ ΔΗΜΗΤΡΙΟΣ |  | αν και κλήθηκαν νόμιμα |
|  | ΤΖΟΥΒΑΡΑΣ ΝΙΚΟΛΑΟΣ |  |  |
|  | ΤΟΥΜΑΡΑΣ ΒΑΣΙΛΕΙΟΣ |  |  |
|  | ΧΕΒΑ ΑΘΑΝΑΣΙΑ ( ΝΑΝΣΥ) |  |  |
|  | ΔΗΜΟΥ ΙΩΑΝΝΗΣ |  |  |
|  | ΚΑΛΟΓΡΗΑΣ ΑΘΑΝΑΣΙΟΣ |  |  |
|  | ΜΕΡΤΖΑΝΗΣ ΚΩΝ/ΝΟΣ (τηλεδιάσκεψη) |  |  |
|  | ΜΙΧΑΣ ΔΗΜΗΤΡΙΟΣ |  |  |
|  | ΣΑΓΙΑΝΝΗΣ ΜΙΧΑΗΛ |  |  |
|  | ΓΕΡΟΝΙΚΟΛΟΥ ΛΑΜΠΡΙΝΗ |  |  |
|  | ΑΡΚΟΥΜΑΝΗΣ ΠΕΤΡΟΣ (τηλεδιάσκεψη) |  |  |

Στη συνεδρίαση δεν παρευρέθηκε ο προσκληθείς δήμαρχος κ. Δημήτριος Καραμάνης .

Στη συνεδρίαση δεν παρέστησαν οι Πρόεδροι όλων των Δημοτικών Κοινοτήτων αν και κλήθηκαν νόμιμα με την υπ΄αριθμ 2366/6-2-2025   έγγραφη πρόσκληση της Προέδρου του Δημοτικού Συμβούλου πλην της Προέδρου της Δημοτικής Κοινότητας Λεβαδέων που προσήλθε στο 6ο ΘΗΔ και του Προέδρου της Δημοτικής Κοινότητας Δαύλειας που προσήλθε στο 7ο ΘΗΔ .

Η Πρόεδρος του Δημοτικού Συμβουλίου εισηγούμενη το 7*Ο* θέμα της ημερήσιας διάταξης της υπ΄αριθμ. 2366/6-2-2025  Πρόσκλησης έδωσε το λόγο στην αντιδήμαρχο κα Παπαβασιλείου Αικατερίνη, που αναπλήρωνε τον κ. Δήμαρχο, η οποία ανέφερε ότι το Δημοτικό Συμβούλιο συνήλθε σε ειδική συνεδρίαση που έγινε την 9-12-2024 με ευρεία συμμετοχή πολλών φορέων του νομού όπως των βουλευτών του νομού ,του αντιπεριφερειάρχη Περιφερειακής Ενότητας Βοιωτίας , των περιφερειακών συμβούλων ,Δημάρχων των όμορων Δήμων , συλλόγων κ.λ.π φορέων της πόλης, με μοναδικό θέμα: «**Συζήτηση – Ενημέρωση σχετικά με την εγκατάσταση και λειτουργία Αιολικών Πάρκων – Οργάνωση κοινών δράσεων – Επικαιροποίηση της υπ΄αριθμ. 62/2021 Απόφασης του Δημοτικού Συμβουλίου με *τίτλο* «Άσκηση κάθε νόμιμου μέσου, αν και εφόσον απαιτηθεί για τη προστασία του περιβάλλοντος από τις καταστροφικές συνέπειες της εγκατάστασης των Αιολικών Πάρκων (ανεμογεννητριών) στην ευρύτερη περιοχή του Δήμου».** Στην εν λόγω συνεδρίαση έγινε ευρεία συζήτηση για το συγκεκριμένο θέμα και κατατέθηκαν δυο ψηφίσματα , ένα εκ μέρους της πλειοψηφίας και ένα εκ μέρους της παράταξης «ΛΑΪΚΗ ΣΥΣΠΕΙΡΩΣΗ» . Τελικά αποφασίσθηκε να γίνει συνεννόηση μεταξύ των επικεφαλής των παρατάξεων προκειμένου να προβεί το Δημοτικό μας Συμβούλιο στην έκδοση κοινού ψηφίσματος.

Μετά την παρέλευση ικανού χρόνου το θέμα επανέρχεται στο Δημοτικό Συμβούλιο προκειμένου να εκδοθεί το σχετικό ψήφισμα.

Στην συνέχεια ανέγνωσε εκ νέου το παρακάτω ψήφισμα της πλειοψηφίας :

ΨΗΦΙΣΜΑ ΔΗΜΟΤΙΚΟΥ ΣΥΜΒΟΥΛΙΟΥ ΛΕΒΑΔΕΩΝ ΣΧΕΤΙΚΑ ΜΕ ΤΗΝ ΕΓΚΑΤΑΣΤΑΣΗ ΚΑΙ ΛΕΙΤΟΥΡΓΙΑ ΑΙΟΛΙΚΩΝ ΠΑΡΚΩΝ ΣΤΗΝ ΕΥΡΥΤΕΡΗ ΠΕΡΙΟΧΗ ΤΟΥ ΔΗΜΟΥ

Το Δημοτικό Συμβούλιο του Δήμου Λεβαδέων, εκφράζει την έντονη διαμαρτυρία και αντίθεσή του για την ευρεία εγκατάσταση και λειτουργία αιολικών πάρκων και τα συνοδευτικά έργα αυτών στην ευρύτερη περιοχή του Δήμου.

Η ανεξέλεγκτη εξάπλωση των αιολικών πάρκων πλήττει καίρια δασικές εκτάσεις, ορεινές περιοχές με μεγάλο υψόμετρο, που χρήζουν ιδιαίτερης προστασίας και δημιουργεί βαριά και μη αναστρέψιμη βλάβη στο φυσικό περιβάλλον (χλωρίδα – πανίδα). Στο Δήμο Λεβαδέων και συγκεκριμένα στην κορυφογραμμή του Ελικώνα, τα προβλήματα έχουν ενταθεί από την άνιση κατανομή της χωροθέτησης των έργων ΑΠΕ, που έχουν υλοποιηθεί, αλλά και αυτών που βρίσκονται σε πρώϊμο στάδιο αδειοδότησης. Ήδη τα εγκατεστημένα αιολικά πάρκα έχουν επιφέρει ανεπανόρθωτες πληγές στο οικοσύστημα του Ελικώνα και στην τοπική βιοποικιλότητα αλλά και σημαντικές επιδράσεις στο μικροκλίμα της περιοχής.

Στο πλαίσιο αυτό ο Δήμος Λεβαδέων επικαιροποιεί την με αριθμ. 62/2021 απόφασή του με τίτλο « Άσκηση κάθε νόμιμου μέσου, αν και εφόσον απαιτηθεί για την προστασία του περιβάλλοντος από τις καταστροφικές συνέπειες της εγκατάστασης των αιολικών πάρκων (ανεμογεννητριών) στην ευρύτερη περιοχή του Δήμου» και προτείνει:

- Την άμεση σύγκληση του Περιφερειακού Συμβουλίου με την συμμετοχή όλων των βουλευτών, των αιρετών και των φορέων της Περιφέρειας με θέμα να σταματήσει η επέλαση των ΑΠΕ στην Στερεά Ελλάδα. Οι βουλευτές όλης της Περιφέρειας να υποβάλλουν πρόταση προκειμένου να υπάρξει νομοθετική ρύθμιση εξαίρεσης της Περιφέρειας της Στερεάς από την υλοποίηση οποιασδήποτε μελλοντικής εγκατάστασης ΑΠΕ, λόγω του ότι έχει καταργηθεί ουσιαστικά η αρχή της αναλογικότητας που διέπει την εγκατάσταση των ΑΠΕ, με δεδομένο ότι στην Περιφέρεια της Στερεάς είναι ήδη εγκατεστημένα αιολικά πάρκα που αντιστοιχούν σε ποσοστό 44% περίπου όλης της επικράτειας.

- Η Περιφέρεια να συνδράμει οικονομικά από κοινού με τον Δήμο μας, στην άσκηση προσφυγών ενώπιον του Συμβουλίου της Επικρατείας.

- Να υπάρξει ενδελεχής έλεγχος όλων των ήδη εγκατεστημένων αιολικών πάρκων από τις αρμόδιες υπηρεσίες.

- Οι αποφάσεις των Δημοτικών Συμβουλίων να έχουν αποφασιστικό χαρακτήρα και όχι απλώς γνωμοδοτικό όπως ισχύει μέχρι σήμερα.

- Να πραγματοποιηθούν εκδηλώσεις με στόχο την ευαισθητοποίηση και ενημέρωση των πολιτών για τις καταστροφικές συνέπειες από την ανεξέλεγκτη εγκατάσταση των ΑΠΕ.

- Να πραγματοποιηθούν δυναμικές κινητοποιήσεις από όλους, αιρετούς, φορείς και πολίτες σε οποιαδήποτε νέα εγκατάσταση στα όρια του Δήμου Λεβαδέων.

- Να αποσταλεί το παρόν ψήφισμα στην ΠΕΔ και στην ΚΕΔΕ

- Να κατατεθεί το παρόν στον αρμόδιο Υπουργό Περιβάλλοντος και Ενέργειας.

Ακολούθως ανέγνωσε το ψήφισμα της παράταξης « ΛΑΪΚΗ ΣΥΣΠΕΙΡΩΣΗ»

**ΨΗΦΙΣΜΑ**

**Του Δημοτικού Συμβουλίου του Δήμου Λεβαδέων**

Λιβαδειά 9-12-2024

Η παραγωγή για την ικανοποίηση των αναγκών του λαού σε ενέργεια, χρειάζεται επιστημονικά κεντρικό ενεργειακό σχεδιασμό, που θα μπορεί να αξιοποίησει το σύνολο των εγχώριων ενεργειακών πηγών, για να καλύψει όλες τις λαϊκές ανάγκες, να διασφαλίσει ταυτόχρονα την εξάλειψη της ενεργειακής φτώχειας και της ανεργίας, τη μείωση της ενεργειακής εξάρτησης της χώρας, την προστασία του περιβάλλοντος, την ασφάλειας των εργαζομένων και την υγεία των κατοίκων.

Γι’ αυτό πρέπει να αξιοποιηθεί το σύνολο των ενεργειακών πηγών της χώρας, με σύγχρονες μονάδες υψηλής απόδοσης, να προχωρήσει αποφασιστικά, αξιοποιώντας και αμοιβαία επωφελείς διεθνείς συμφωνίες, στην έρευνα των εγχώριων κοιτασμάτων υδρογονανθράκων και στη διασφάλιση της συμμετοχής του στο ενεργειακό μείγμα της χώρας.

Θεωρούμε απαραίτητο να προχωρήσει η κατασκευή υδροηλεκτρικών έργων, που θα συμβάλλουν παράλληλα στην αντιμετώπιση προβλημάτων άρδευσης στον τομέα της αγροτικής παραγωγής.

Είναι αναγκαίο επίσης να χωροθετηθούν, με αυστηρούς όρους, τα αιολικά πάρκα, χωρίς αρνητικές συνέπειες για τον υδροφόρο ορίζοντα και τα δάση, να απαγορευτούν τα φωτοβολταϊκά σε καλλιεργήσιμες εκτάσεις.

Ακόμα πρέπει να αλλάξει ο προσανατολισμός στην αξιοποίηση εισαγόμενου φυσικού αερίου, ώστε να μειωθεί η σπατάλη ενέργειας για ηλεκτροπαραγωγή.

Η ενέργεια πρέπει να κατοχυρωθεί ως κοινωνικό αγαθό και όχι ως πανάκριβο εμπορεύματα.

Η πολιτική της πράσινης ανάπτυξης φτωχαίνει το λαό και καταστρέφει το περιβάλλον.

Στα όρια του Δήμου Λεβαδέων και στην ευρύτερη περιοχή της Βοιωτίας, έχουν αδειοδοτηθεί δεκάδες αιολικά πάρκα με ανεμογεννήτριες, καταστρέφοντας βουνά με ελατοδάση, καθώς και φωτοβολταϊκά σε χιλιάδες στρέμματα γης, καταστρέφοντας την πρωτογενή αγροτική παραγωγή.

Λέμε κατηγορηματικά όχι σε κάθε επιπλέον επιβάρυνση, μιας κορεσμένης περιοχής, από την άναρχη εγκατάσταση ΑΠΕ.

Στηρίζουμε τις πρωτοβουλίες όλων των φορέων που αντιπαλεύουν την πολιτική της “πράσινης μετάβασης”, την οποία αξιοποιεί η Κυβέρνηση και η Περιφέρεια Στερεάς Ελλάδας, στην κατεύθυνση εξασφάλισης του μέγιστου δυνατού κέρδους για τους μονοπωλιακούς ομίλους.

Στηρίζουμε τους αγώνες που αναπτύσσονται για την υπεράσπιση του δικαιώματος να ζούμε σε περιβάλλον απαλλαγμένο από προσβλητικές παρεμβάσεις των ΑΠΕ.

Δεν μπαίνουμε στη συζήτηση διαπραγμάτευσης ανταποδοτικών από τις εταιρείες.

Διεκδικούμε φθηνό ρεύμα για όλους, αγροτικό ρεύμα, κατάργηση φόρων και χαρατσιών στα τιμολόγια ρεύματος και στην ενέργεια, καμία διακοπή ρεύματος σε λαϊκά νοικοκυριά και μικρούς επαγγελματίες, συντήρηση και υπογειοποίηση των υπαρχόντων δικτύων ως μέτρο για τη μείωση των βλαβών και του κινδύνου για πυρκαγιές, μέτρα για την προστασία των δασών, αντιπυρικές ζώνες, ενίσχυση της πυροσβεστικής, μέτρα προστασίας από τις πλημμύρες.

Λαμβάνοντας το λόγο ο δημοτικός σύμβουλος της δημοτικής παράταξης «ΣΥΜΦΩΝΙΑ ΠΡΟΟΠΤΙΚΗΣ» κ. Σαγιάννης Μιχαήλ ζήτησε εκ νέου την αναβολή έκδοσης ψηφίσματος προκειμένου όπως γινόταν και στο παρελθόν αφού γίνει η επικοινωνία των επικεφαλής να μπορέσουν να εκδώσουν ένα ολοκληρωμένο κοινό ψήφισμα , ουσιαστικό , διεκδικητικό προκειμένου να έχει δύναμη και μεγαλύτερη ισχύ.

Κατόπιν αυτού η Πρόεδρος έθεσε το θέμα της αναβολής σε ψηφοφορία

ΥΠΕΡ ψήφισαν οι δημοτικοί σύμβουλοι 1)Δήμου Ιωάννης , 2) Καλογρηάς Αθανάσιος ,3) Μερτζάνης Κων/νος, 4) Μίχας Δημήτριος και 5) Σαγιάννης Μιχαήλ .

ΚΑΤΑ ψήφισαν οι δημοτικοί σύμβουλοι 1) Αγνιάδης Νότης,2) Γκώνιας Κων/νος 3) Ιωαννίδης Βασίλειος, 4) Καλλιαντάσης Χρήστος , 5) Καφρίτσας Δημήτριος, 6) Λιανός Γεώργιος, 7)Παπαβασιλείου Αικατερίνη, 8) Πολυτάρχου Λουκάς, 9) Τόλιας Δημήτριος, 10) Τζουβάρας Νικόλαος, 11) Τουμαρας Βασίλειος 12) Χέβα Αθανασία 13) Γερονικολού Λαμπρινή 14) Αρκουμάνης Πέτρος

Μετά το αποτέλεσμα της ψηφοφορίας συνεχίζεται η συζήτηση.

Λαμβάνοντας το λόγο η επικεφαλής της παράταξης «ΛΑΪΚΗ ΣΥΣΠΕΙΡΩΣΗ» δημοτική σύμβουλος κα Γερονικολού μεταξύ άλλων ανέφερε: Το ψήφισμα στην ουσία είναι μία απόφαση του Δημοτικού Συμβουλίου η οποία μπορεί να είναι είτε ομόφωνη, είτε κατά πλειοψηφία και η οποία θα χρησιμοποιηθεί με σκοπό την πίεση προκειμένου να σταματήσει η ανεξέλεγκτη εξάπλωση των αιολικών πάρκων στην περιοχή μας και την προστασία του περιβάλλοντος στην περιοχή, όπως φαντάζομαι ότι όλοι συμφωνούμε σε αυτό . Δεν μπορώ να φανταστώ καμία μορφή πίεσης που θα μπορούσε να προκύψει από ένα ψήφισμα το οποίο δεν έχει πολιτική ευθύνη πάνω του και αυτός είναι ο λόγος για τον οποίο δεν ψηφίζουμε το συγκεκριμένο ψήφισμα που φέρνει η δημοτική αρχή. Δεν μπορώ να καταλάβω πως από το ψήφισμα που έχει έρθει προκύπτει με κάποιον τρόπο αν θέλετε πολιτικά ή καταδίκη μιας πολιτικής η οποία έχει φέρει τα αποτελέσματα που αναφέρω . Εδώ θέλω να πω ότι το ψήφισμα είναι ένα εργαλείο το αν θα είναι ομόφωνο ή θα είναι κατά πλειοψηφία είναι το ίδιο πράγμα, είναι το ίδιο εργαλείο για να είμαστε ειλικρινείς από κει και πέρα είναι προφανές ότι εδώ έχουμε πολιτικές διαφορές .Δεν μπορεί λοιπόν να είμαστε , πώς να το πούμε, δεν μπορεί όλοι να συμμετέχουνε με την ίδια άποψη κάτω από κάποια πράγματα, γιατί εσείς θεωρείτε ότι πρέπει να υπάρχει μία λίανση στον τρόπο με τον οποίο το αντιμετωπίζουμε αυτό , για να βρούμε ευήκοα ώτα να ακούσουν το ψήφισμά μας , εμείς θεωρούμε ότι πρέπει να καταδικάζουμε και θα πρέπει να επιτιθέμεθα στην πολιτική που μας επιτίθεται . Άρα λοιπόν χωρίς να υπάρχει κάποια διαφωνία εμείς επιμένουμε στο ψήφισμα που κατεβάζει ή παράταξή μας . Στην πραγματικότητα μέσα στα δημοτικά συμβούλια όποτε έρχεται ένα τέτοιο ζήτημα που αφορά τις ΑΠΕ , η αντιμετώπιση που έχουμε όλοι μας είναι να καταψηφίζουμε τέτοια έργα που έρχονται, εν πάση περιπτώσει έχουμε μία στάση που είναι δεδομένη, αλλά ένα ψήφισμα το οποίο είναι πολιτικού χαρακτήρα ακόμα κι αν δεν θέλουμε να το ονομάσουμε έτσι, θα πρέπει να έχει και πολιτικά χαρακτηριστικά κατά τη δική μας τη γνώμη. Για τον λόγο αυτό θα ψηφίσουμε λευκό στο ψήφισμα που κατεβάζει δημοτική αρχή και υπέρ του δικού μας ψηφίσματος.

Απαντώντας η κα Παπαβασιλείου μεταξύ άλλων είπε: Το ψήφισμα που κατεβάζει αυτή τη στιγμή η δημοτική αρχή θεωρούμε ότι είναι πληρέστερο , γιατί και για το χωροταξικό αναφέρουμε και για ότι είναι δεδομένο ότι στην Περιφέρεια της Στερεάς είναι ήδη εγκατεστημένα αιολικά πάρκα που αντιστοιχούν σε ποσοστό 44% περίπου όλης της επικράτειας και για την ανανέωση και την επικαιροποίηση της 62/2021 Απόφασης του Δημοτικού μας Συμβουλίου για την άσκηση κάθε νόμιμου δικαιώματος του Δήμου μας αν και εφόσον απαιτηθεί προκειμένου να προστατευθεί ο Δήμος και η ευρύτερη περιοχή από τις καταστροφικές συνέπειες της αλόγιστης εγκατάστασης ΑΠΕ. Αναφέρονται συγκεκριμένα πράγματα και μάλιστα οι προτάσεις μας είναι συγκεκριμένες , διότι αν δεν πάμε συλλογικά νομίζω ότι δεν θα έχουμε και αποτέλεσμα Η διαφωνία μας όσον αφορά ψήφισμα της λαϊκής συσπείρωσης είναι ότι αφήνει συγκεκριμένες πολιτικές αιχμές. Εδώ ο δικός μας ο ρόλος δεν είναι ακριβώς αυτός. Προσπαθούμε αν είναι δυνατόν να σταματήσει αυτή η κατάσταση που συμβαίνει και στο δικό μας νομό και στην Περιφέρεια Στερεάς Ελλάδος .Γνωρίζετε πολύ καλά και στα ποσοστά και στην συζήτηση την αναλυτική που είχε γίνει ότι το 44% είναι μοιρασμένες αυτού του είδους οι εγκαταστάσεις στη Βοιωτία και στην Εύβοια ,αυτή είναι η πραγματικότητα .Άρα τα στοιχεία τα έχουμε είναι πληρέστατα και θεωρώ ότι το δικό μας είναι ολοκληρωμένο και πλήρες ψήφισμα και θα μπορούσε κάποια από τα στοιχεία που θα θέλατε εσείς να τα εντάξουμε εδώ. Καλό θα ήταν να γίνει αυτό προκειμένου να βγει μία ομόφωνη απόφαση

Ακολούθησε ψηφοφορία για το ψήφισμα που κατέθεσε η Δημοτική Αρχή

ΥΠΕΡ ψήφισαν οι δημοτικοί σύμβουλοι 1) Αγνιάδης Νότης,2) Γκώνιας Κων/νος 3) Ιωαννίδης Βασίλειος, 4) Καλλιαντάσης Χρήστος , 5) Καφρίτσας Δημήτριος, 6) Λιανός Γεώργιος, 7)Παπαβασιλείου Αικατερίνη, 8) Πολυτάρχου Λουκάς, 9) Τόλιας Δημήτριος, 10) Τζουβάρας Νικόλαος, 11) Τουμαρας Βασίλειος 12) Χέβα Αθανασία 13) Δήμου Ιωάννης , 14) Καλογρηάς Αθανάσιος ,15) Μερτζάνης Κων/νος, 16) Μίχας Δημήτριος και 17) Σαγιάννης Μιχαήλ

ΛΕΥΚΟ ψήφισαν οι δημοτικοί σύμβουλοι 1) Γερονικολού Λαμπρινή , 2) Αρκουμάνης Πέτρος

Στη συνέχεια έγινε ψηφοφορία για το ψήφισμα που κατέθεσε η παράταξη «ΛΑΪΚΗ ΣΥΣΠΕΙΡΩΣΗ»

ΥΠΕΡ ψήφισαν οι δημοτικοί σύμβουλοι 1) Γερονικολού Λαμπρινή , 2) Αρκουμάνης Πέτρος

ΚΑΤΑ ψήφισαν οι δημοτικοί σύμβουλοι 1) Αγνιάδης Νότης,2) Γκώνιας Κων/νος 3) Ιωαννίδης Βασίλειος, 4) Καλλιαντάσης Χρήστος , 5) Καφρίτσας Δημήτριος, 6) Λιανός Γεώργιος, 7)Παπαβασιλείου Αικατερίνη, 8) Πολυτάρχου Λουκάς, 9) Τόλιας Δημήτριος, 10) Τζουβάρας Νικόλαος, 11) Τουμαρας Βασίλειος 12) Χέβα Αθανασία 13) Δήμου Ιωάννης , 14) Καλογρηάς Αθανάσιος ,15) Μερτζάνης Κων/νος, 16) Μίχας Δημήτριος και 17) Σαγιάννης Μιχαήλ

Το Δημοτικό Συμβούλιο μετά από διαλογική συζήτηση και αφού έλαβε υπόψη του:

* τις διατάξεις των άρθρων 72& 74 του Ν. 4555/2018 (αντικατάσταση του άρθρου 65, 67 του Ν. 3852/2010) **,**
* Τις διατάξεις της υπ΄αριθμ 375/2022 εγκυκλίου του ΥΠ.ΕΣ. (ΑΔΑ: Ψ42Π46ΜΤΛ6-4ΙΓ) «Λειτουργία Δημοτικού Συμβουλίου»
* τις διατάξεις του άρθρου 5 του Ν. 5056/2023 (τροποποίηση του άρθρου 67 του ν. 3852/2010
* τα (2) ψηφίσματα
* - Την παρ. 2 της Εγκυκλίου ΥΠ.ΕΣ 93/2019 ( ΑΔΑ : ΩΓ88465ΧΘ7-ΘΙΡ) σύμφωνα με την οποία : “.Αν κάποιο μέλος του συμβουλίου ή της επιτροπής αρνηθεί ψήφο ή δώσει λευκή ψήφο, λογίζεται ως παρόν μόνο για την ύπαρξη της απαρτίας και η ψήφος του δεν υπολογίζεται στον σχηματισμό της απαιτούμενης πλειοψηφίας καθώς δεν προσμετράται ούτε στις θετικές ούτε στις αρνητικές ψήφους.”
* Την ψήφο όλων των μελών του Δημοτικού Συμβουλίου , όπως αυτή διατυπώθηκε και δηλώθηκε στην συνεδρίαση
* Την μεταξύ των μελών του συζήτηση σύμφωνα με τα πρακτικά.

**ΑΠΟΦΑΣΙΖΕΙ ΟΜΟΦΩΝΑ**

Εγκρίνει την έκδοση του παρακάτω ψηφίσματος :

ΨΗΦΙΣΜΑ ΔΗΜΟΤΙΚΟΥ ΣΥΜΒΟΥΛΙΟΥ ΛΕΒΑΔΕΩΝ ΣΧΕΤΙΚΑ ΜΕ ΤΗΝ ΕΓΚΑΤΑΣΤΑΣΗ ΚΑΙ ΛΕΙΤΟΥΡΓΙΑ ΑΙΟΛΙΚΩΝ ΠΑΡΚΩΝ ΣΤΗΝ ΕΥΡΥΤΕΡΗ ΠΕΡΙΟΧΗ ΤΟΥ ΔΗΜΟΥ

Το Δημοτικό Συμβούλιο του Δήμου Λεβαδέων, εκφράζει την έντονη διαμαρτυρία και αντίθεσή του για την ευρεία εγκατάσταση και λειτουργία αιολικών πάρκων και τα συνοδευτικά έργα αυτών στην ευρύτερη περιοχή του Δήμου.

Η ανεξέλεγκτη εξάπλωση των αιολικών πάρκων πλήττει καίρια δασικές εκτάσεις, ορεινές περιοχές με μεγάλο υψόμετρο, που χρήζουν ιδιαίτερης προστασίας και δημιουργεί βαριά και μη αναστρέψιμη βλάβη στο φυσικό περιβάλλον (χλωρίδα – πανίδα). Στο Δήμο Λεβαδέων και συγκεκριμένα στην κορυφογραμμή του Ελικώνα, τα προβλήματα έχουν ενταθεί από την άνιση κατανομή της χωροθέτησης των έργων ΑΠΕ, που έχουν υλοποιηθεί, αλλά και αυτών που βρίσκονται σε πρώϊμο στάδιο αδειοδότησης. Ήδη τα εγκατεστημένα αιολικά πάρκα έχουν επιφέρει ανεπανόρθωτες πληγές στο οικοσύστημα του Ελικώνα και στην τοπική βιοποικιλότητα αλλά και σημαντικές επιδράσεις στο μικροκλίμα της περιοχής.

Στο πλαίσιο αυτό ο Δήμος Λεβαδέων επικαιροποιεί την με αριθμ. 62/2021 απόφασή του με τίτλο « Άσκηση κάθε νόμιμου μέσου, αν και εφόσον απαιτηθεί για την προστασία του περιβάλλοντος από τις καταστροφικές συνέπειες της εγκατάστασης των αιολικών πάρκων (ανεμογεννητριών) στην ευρύτερη περιοχή του Δήμου» και προτείνει:

- Την άμεση σύγκληση του Περιφερειακού Συμβουλίου με την συμμετοχή όλων των βουλευτών, των αιρετών και των φορέων της Περιφέρειας με θέμα να σταματήσει η επέλαση των ΑΠΕ στην Στερεά Ελλάδα. Οι βουλευτές όλης της Περιφέρειας να υποβάλλουν πρόταση προκειμένου να υπάρξει νομοθετική ρύθμιση εξαίρεσης της Περιφέρειας της Στερεάς από την υλοποίηση οποιασδήποτε μελλοντικής εγκατάστασης ΑΠΕ, λόγω του ότι έχει καταργηθεί ουσιαστικά η αρχή της αναλογικότητας που διέπει την εγκατάσταση των ΑΠΕ, με δεδομένο ότι στην Περιφέρεια της Στερεάς είναι ήδη εγκατεστημένα αιολικά πάρκα που αντιστοιχούν σε ποσοστό 44% περίπου όλης της επικράτειας.

- Η Περιφέρεια να συνδράμει οικονομικά από κοινού με τον Δήμο μας, στην άσκηση προσφυγών ενώπιον του Συμβουλίου της Επικρατείας.

- Να υπάρξει ενδελεχής έλεγχος όλων των ήδη εγκατεστημένων αιολικών πάρκων από τις αρμόδιες υπηρεσίες.

- Οι αποφάσεις των Δημοτικών Συμβουλίων να έχουν αποφασιστικό χαρακτήρα και όχι απλώς γνωμοδοτικό όπως ισχύει μέχρι σήμερα.

- Να πραγματοποιηθούν εκδηλώσεις με στόχο την ευαισθητοποίηση και ενημέρωση των πολιτών για τις καταστροφικές συνέπειες από την ανεξέλεγκτη εγκατάσταση των ΑΠΕ.

- Να πραγματοποιηθούν δυναμικές κινητοποιήσεις από όλους, αιρετούς, φορείς και πολίτες σε οποιαδήποτε νέα εγκατάσταση στα όρια του Δήμου Λεβαδέων.

- Να αποσταλεί το παρόν ψήφισμα στην ΠΕΔ και στην ΚΕΔΕ

- Να κατατεθεί το παρόν στον αρμόδιο Υπουργό Περιβάλλοντος και Ενέργειας.

**Η απόφαση πήρε τον αριθμό 22**

**Η Πρόεδρος του Δ.Σ.**

**ΧΕΒΑ ΑΘΑΝΑΣΙΑ ( ΝΑΝΣΥ)**

**ΤΑ ΜΕΛΗ**

|  |  |  |  |
| --- | --- | --- | --- |
|  | ΑΓΝΙΑΔΗΣ ΠΑΝΑΓΙΩΤΗΣ (ΝΟΤΗΣ) |  |  |
|  | ΓΚΩΝΙΑΣ ΚΩΝ/ΝΟΣ |  | ΠΙΣΤΟ ΑΠΟΣΠΑΣΜΑ |
|  | ΙΩΑΝΝΙΔΗΣ ΒΑΣΙΛΕΙΟΣ |  | Λιβαδειά αυθημερόν |
|  | ΚΑΛΛΙΑΝΤΑΣΗΣ ΧΡΗΣΤΟΣ |  | Ο Δήμαρχος Λεβαδέων |
|  | ΚΑΦΡΙΤΣΑΣ ΔΗΜΗΤΡΙΟΣ |  |  |
|  | ΛΙΑΝΟΣ ΓΕΩΡΓΙΟΣ |  |  |
|  | ΠΑΠΑΒΑΣΙΛΕΙΟΥ ΑΙΚΑΤΕΡΙΝΗ |  | ΔΗΜΗΤΡΙΟΣ Κ. ΚΑΡΑΜΑΝΗΣ |
|  | ΠΟΛΥΤΑΡΧΟΥ ΛΟΥΚΑΣ |  |  |
|  | ΤΟΛΙΑΣ ΔΗΜΗΤΡΙΟΣ |  |  |
|  | ΤΖΟΥΒΑΡΑΣ ΝΙΚΟΛΑΟΣ |  |  |
|  | ΤΟΥΜΑΡΑΣ ΒΑΣΙΛΕΙΟΣ |  |  |
|  | ΔΗΜΟΥ ΙΩΑΝΝΗΣ |  |  |
|  | ΚΑΛΟΓΡΗΑΣ ΑΘΑΝΑΣΙΟΣ |  |  |
|  | ΜΕΡΤΖΑΝΗΣ ΚΩΝ/ΝΟΣ |  |  |
|  | ΜΙΧΑΣ ΔΗΜΗΤΡΙΟΣ |  |  |
|  | ΣΑΓΙΑΝΝΗΣ ΜΙΧΑΗΛ |  |  |
|  | ΓΕΡΟΝΙΚΟΛΟΥ ΛΑΜΠΡΙΝΗ |  |  |
|  | ΑΡΚΟΥΜΑΝΗΣ ΠΕΤΡΟΣ |  |  |